ಕೆಲಸದಿಂದಲೇ ಮಾತಾಡೋ ಪ್ರಶಾಂತ್ ನೀಲ್ಗೆ ಇಷ್ಟ ಆಗಲ್ವಂತೆ ಆ ಒಂದು ಕಾರ್ಯ ಉಗ್ರಂ ಸಿನಿಮಾ ರಿಲೀಸ್ ಆಗೋಕೂ ಮುಂಚೆ ಪ್ರಶಾಂತ್ ನೀಲ್ ಸ್ಯಾಂಡಲ್ವುಡ್ನಲ್ಲಿ ಹೊಸ ವೃತ್ತ ಹಾಕ್ತಾರೆ ಅಂತ ಯಾರೂ ಊಹಿಸಿರಲಿಲ್ಲ. ಸಿನಿಪಂಡಿತರ ಲೆಕ್ಕಾಚಾರ ಉಲ್ಟಾ ಮಾಡಿದ ನೀಲ್ ಗಾಂಧಿನಗರದಲ್ಲಿ ಹೊಸ ಸರ್ಕಲ್ನ್ನೇ ಸೃಷ್ಟಿಸಿದ್ರು. ಅಲ್ಲದೆ ಈಗ ಸ್ಯಾಂಡಲ್ವುಡ್ ಮಾತ್ರ ಅಲ್ಲಾ ಟಾಲಿವುಡ್ ಕೂಡ ನಂದೇ ಅಂತಿದ್ದಾರೆ ನೀಲ್. ಇಂತಹ ನೀಲ್ ಅವರಿಗೆ ಆ ಒಂದು ಕಾರ್ಯ ಇಷ್ಟ ಆಗೋದಿಲ್ವಂತೆ. ತಾನು ಮಾತನಾಡದೆ ತನ್ನ ಕೆಲಸದಿಂದ ಮಾತನಾಡುತ್ತಾ, ಇಡೀ ಚಿತ್ರರಂಗ ಹಗಲು ರಾತ್ರಿ ಮಾತನಾಡುವ ಹಾಗೆ ಮಾಡಿದ ಮಾಂತ್ರಿಕ ಸಿನಿ ತಾಂತ್ರಿಕ ಪ್ರಶಾಂತ್ ನೀಲ್. ಕೆಜಿಎಫ್ ಸೃಷ್ಟಿಕರ್ತನ ಹವಾ ಮತ್ತು ಹವಮಾನ ಸಪ್ತ ಸಾಗರ ದಾಟಿದೆ, ಇನ್ನೇನು ಕೆಜಿಎಫ್ ಚಾಪ್ಟರ್ 2 ಸಿನಿಮಾ ಮುಗಿಸಿ ಸಲಾರ್ ಸಿನಿಮಾಕ್ಕೆ ಸನ್ನದ್ಧರಾಗಲಿದ್ದಾರೆ ನೀಲ್. ಈಗಾಗಲೇ ಕೆಜಿಎಫ್ 2 ಸಿನಿಮಾ ಕ್ಲೈಮ್ಯಾಕ್ಸ್ ಮುಗಿಸಿಕೊಂಡು ಒಂದಷ್ಟು ಪ್ಯಾಚ್ವರ್ಕ್ಗಳನ್ನ ಬಾಕಿ ಉಳಿಸಿಕೊಂಡಿದ್ದಾರೆ. ಸದ್ಯ ರವಿ ಬಸ್ರೂರ್ ಅವರ ಊರಿನಲ್ಲಿ ಯಶ್ ಬರ್ತ್ಡೇ ಪ್ರಯುಕ್ತ ಟೀಸರ್ ಗಿಫ್ಟಾಗಿ ನೀಡಲು ಕಾರ್ಯ ಪ್ರವೃತ್ತರಾಗಿದ್ದಾರೆ. ಆಯಕ್ಚುಲಿ ವಿಷಯ ಏನಪ್ಪ ಅಂದ್ರೆ ಸಿನಿಮಾ ಸಂಸ್ಕೃತಿಯ ಆ ಒಂದು ಕಾರ್ಯಕ್ಕೂ ನೀಲ್ ಕಾರ್ಯ ವೈಖರಿಗೂ ಆಗಿ ಬರೋದಿಲ್ವಂತೆ. ಹಾಗಾದ್ರೆ ಅದೇನು ಪ್ರಶಾಂತ್ ನೀಲ್ಗೆ ಆಗದೇ ಇರೋ ಆ ಕಾರ್ಯ, ಇಡೀ ಇಂಡಿಯನ್ ಸಿನಿ ಪ್ರಪಂಚವೇ ಒಪ್ಪಿಕೊಂಡಿರುವ ಆ ಕಲ್ಚರ್ ಅನ್ನ ನೀಲ್ ಯಾಕೆ ಬ್ರೇಕ್ ಮಾಡಿ ಮುನುಗ್ಗಿದ್ದಾರೆ?. ಇದಕ್ಕೆ ಉತ್ತರ ಕುಂಬಳಕಾಯಿ ಹೊಡೆಯೋದು. ಸಾಮಾನ್ಯವಾಗಿ ಸಿನಿಮಾ ಶೂಟಿಂಗ್ ಮುಗಿದ ಕೂಡಲೇ ಕ್ಯಾಮೆರಾ ಮತ್ತು ಸೆಟ್ಅನ್ನ ನಿವಾಳಿಸಿ ಕುಂಬಳ ಕಾಯಿ ಹೊಡೆಯುವ ಸಂಸ್ಕಾರ ಹಿಂದಿನಿಂದಲೂ ಸಿನಿಮಾ ಲೋಕದಲ್ಲಿ ನಡೆದುಕೊಂಡು ಪದ್ಧತಿ. ಆದ್ರೆ ನೀಲ್ ಈ ಕುಂಬಳಕಾಯಿ ಹೊಡೆಯೋ ಪದ್ಧತಿಯನ್ನ ಪಾಲಿಸಲ್ವಂತೆ. ಉಗ್ರಂ, ಕೆಜಿಎಫ್ ಚಾಪ್ಟರ್ 1 ಸಿನಿಮಾಗಳ ಶೂಟಿಂಗ್ ಕಂಪ್ಲೀಟ್ ವೇಳೆ ಕುಂಬಳ ಕಾಯಿಯನ್ನ ನಿವಾಳಿಸಿ ಹೊಡೆಸಿಲ್ವಂತೆ. ಈಗ ಪ್ಯಾಚ್ ವರ್ಕ್ ಮಾತ್ರ ಉಳಿಸಿಕೊಂಡಿರುವ ಕೆಜಿಎಫ್ 2ಗೂ ಕೂಡ ಕುಂಬಳಕಾಯಿ ಪ್ರಾಪ್ತಿ ಮಾಡೋದಿಲ್ಲ ಅನ್ನೋದು ನೀಲ್ ಬಳಗದಿಂದ ಬಂದ ಮಾಹಿತಿ. ಒಬ್ಬರೊಬ್ಬರದ್ದು ಒಂದೂದು ರೀತಿ ನೀತಿ ನಂಬಿಕೆ, ನೀಲ್ ಅವರದ್ದು ಒಂಥರ ನಂಬಿಕೆ.